Արդարեւ, 18 Մարտ 2018-ին, հանդիսապետութեամբ Ն.Ս.Օ.Տ.Տ. Արամ Ա. Վեհափառ Հայրապետին, Անթիլիասի Մայրավանքի Ս. Գրիգոր Լուսաւորիչ Մայր Տաճարին մէջ տեղի ունեցաւ Ս. եւ Անմահ Պատարագ։ Պատարագի սկիզբը մաիաբան հայրեր, գլխաւորութեամբ Հայրապետին, շքեղ թափօրով Ս. Խորան բերին արծաթապատ այն արկղը, որուն մէջ կը գտնուէին Լուսաւորչի օրհնաբաշխ Աջը եւ այլ սուրբերու մասունքներ։ Ազգային մեր դարաւոր այս սրբութիւնները, որ Մեծի Տանն Կիլիկիոյ Կաթողիկոսութեան հետ տարագիր անցած են ջարդի ու աքսորի ճամբաներէն, այսօր դարձեալ իրենց հովանիին տակ կ՚առնեն մեր ժողովուրդի զաւակները։